b'\n_START_ARTICLE_\nBarijev fluorid\n_START_SECTION_\nStruktura\n_START_PARAGRAPH_\nTrdni barijev fluorid ima enako kubi\xc4\x8dno kristalno strukturo kot fluorit, ki se pri visokih tlakih pretvori v strukturo svin\xc4\x8devega(II) klorida (PbCl\xe2\x82\x82). V plinski fazi je molekula barijevega fluorida nelinearna. Kot med atomi F-Ba-F meri 108\xc2\xb0. Molekula se ne sklada s teorijo o odboju valen\xc4\x8dnih elektronskih parov, ki zanjo predvideva linearno obliko. Sprva so domnevali, da je deformacija posledica vpliva orbital d pod valen\xc4\x8dno orbitalo. Drug mogo\xc4\x8d vzrok je polarizacija elektronskega oblaka barijevega atoma, ki vzajemno deluje z vezema Ba-F.\n_START_SECTION_\nUporaba\n_START_PARAGRAPH_\nBarijev fluorid je prozoren od ultravijoli\xc4\x8dnega do infrarde\xc4\x8dega dela svetlobnega spektra, se pravi od 150\xe2\x80\x93200 nm do 11\xe2\x80\x9311,5 \xc2\xb5m, zato je uporabno gradivo za opti\xc4\x8dne elemente, na primer le\xc4\x8de. Uporablja se v oknih za infrarde\xc4\x8do spektroskopijo, zlasti na podro\xc4\x8dju analize kurilnega olja. Njegova prepustnost pri 200 nm je relativno nizka (0,60), vendar se pri 500 nm dvigne na 0,96\xe2\x80\x930,97 in ostane na tej ravni do 9 \xc2\xb5m. Nato za\xc4\x8dne padati in pri valovnih dol\xc5\xbeinah 10 \xc2\xb5m in 12 \xc2\xb5m dose\xc5\xbee vrednosti 0,85 oziroma 0,42. Lomni koli\xc4\x8dnik je od 700 nm do 5 \xc2\xb5m pribli\xc5\xbeno 1,46._NEWLINE_Barijev fluorid je tudi pogost in eden od najhitrej\xc5\xa1ih scintilatorjev za detekcijo rentgenskih \xc5\xbearkov, \xc5\xbearkov gama ali drugih visokoenergijskih delcev. Ena od njegovih vlog je odkrivanje 511 keV gama fotonov v pozitronski emisijski tomografiji. Odzove se tudi na delce alfa in beta, vendar se od ve\xc4\x8dine scintilatorjev razlikuje po tem, da ne sije v ultravijoli\xc4\x8dni svetlobi. Uporablja se lahko tudi za odkrivanje visokoenergijskih nevtronov (10\xe2\x80\x93150 MeV) in njihovo lo\xc4\x8devanje od spremljajo\xc4\x8dih fotonov gama._NEWLINE_Pri segrevanju na 500 \xc2\xb0C ga za\xc4\x8dne razjedati voda, v suhih okoljih pa je uporaben do 800 \xc2\xb0C. Dalj\xc5\xa1a izpostavljenost vlagi zmanj\xc5\xa1a njegovo prepustnost v vakuumu v ultravijoli\xc4\x8dnem obmo\xc4\x8dju. Je manj odporen proti vodi od kalcijevega fluorida, vendar je od vseh opti\xc4\x8dnih fluoridov najbolj odporen proti visokoenergijskem sevanju, \xc4\x8detudi je njegova prepustnost v UV-obmo\xc4\x8dju manj\xc5\xa1a. Je tudi precej trd, vendar zelo ob\xc4\x8dutljiv za termi\xc4\x8dni \xc5\xa1ok in se zlahka zlomi._NEWLINE_Barijev fluorid se uporablja tudi kot polnilo za emajle in emaljne frite, kot sestavina varilnih pra\xc5\xa1kov in oblog za varilne elektrode, v metalurgiji pa kot talilo, na primer v proizvodnji aluminija.'